Bodenmeer

vanuit Wikipedia, die vrye ensiklopedie.

'n Kaart van die Bodenmeergebied
Vergroot
'n Kaart van die Bodenmeergebied
Die Bodenmeer naby Rorschach (Switserland)
Vergroot
Die Bodenmeer naby Rorschach (Switserland)

Die Bodenmeer (Duits: Bodensee, Frans: Lac de Constance; soms word dit ook die Swabiese Meer genoem) is die tweede grootste meer in Wes-Europa, in die grensgebied van Duitsland, Switserland en Oostenryk, met 'n oppervlakte van 539 vierkante kilometer en 'n diepte van tot by 252 meter.

Die Bodenmeer lê aan die voet van die Alpe en het tydens die Ystydperk as 'n gletsermeer van die Ryngletser ontstaan. Eintlik is dit net 'n groot verbreding van die Ryn. Danksy die omliggende bergreekse is die klimaat van die Bodenmeerstreek besonder mild, en naas die toerisme is die wynbou en vrugteverbouing 'n belangrike bron van inkomste.

Die grootste eilande is Reichenau met sy beroemde geskiedkundige klooster ('n wêrelderfenisgebied van die UNESCO), Mainau (wat sedert die Dertigjarige Oorlog 'n Sweedse besitting is) met sy beroemde tuinlandskap en Lindau (almal in die Duitse deel van die meer).

[wysig] Die naam

Aandskemering naby Uhldingen
Vergroot
Aandskemering naby Uhldingen

Die naam Bodenmeer is afgelei van een van die oudste nedersettings teen die oewers van die meer, die dorp Bodman teen die mees westelike punt van die Meer van Überlingen, 'n tak van die Bodenmeer. Vroeër het die meer ook bekend gestaan as Bodman- of Bodanmeer; hierdie naam verskyn vir die eerste keer in 'n dokument uit die jaar 830. Die bergreeks, wat die Meer van Überlingen van die Benedemeer skei, dra nog steeds die naam Bodanrück.

In die Romeinse tydperk is die meer na een van sy hawens (Bregenz) Lacus Brigantia of Lacus Brigantinus vernoem. Die meeste Europese tale verwys na die meer as die "Meer van Konstanz", die grootste stad in die gebied (Frans: Lac de Constance, Engels: Lake Constance, Italiaans: Lago di Costanza). In Duitsland het die meer ook die bynaam "Swabiese See" gekry.

[wysig] Geskiedenis

Die eerste menslike nedersettings dateer uit die Laat Steentydperk (vanaf 3 000 v.C.), en daar is oorblyfsels van huise wat op pale in die meer opgerig is. Een van hierdie dorpe uit die steentydperk is in die opelugmuseum van Unteruhldingen (Duitsland) gerekonstrueer.

Gerekonstrueerde paalhuise in Unteruhldingen
Vergroot
Gerekonstrueerde paalhuise in Unteruhldingen
Die ou stadskern van Konstanz
Vergroot
Die ou stadskern van Konstanz

Omtrent 400 v.C. vestig Keltiese stamme soos die Helvetiërs, Brigantiërs en Vindelikers hulle teen die oewers van die Bodenmeer. Brigantion (Latyn: Brigantium, die huidige Bregenz in Oostenryk) groei tot die belangrikste Keltiese nedersetting.

Die Romeine verower die gebied van die Bodenmeer in die jaar 15 v.C., en in dieselfde jaar vind die grootste seeslag ooit op die Bodenmeer plaas, waarby Kelte uit Brigantion teen 'n Romeinse vloot geveg het. Die Keltiese stamme is geleidelik geromaniseer.

Die Spaanse geograaf verwys omtrent 43 vir die eerste keer na die Bomeer (Lacus Venetus) en Benedemeer (Lacus Acronius) van die Bodenmeer, en hy beweer dat die Ryn deur albei sou vloei. Gaius Plinius Secundus verwys na die Bodenmeer as die Lacus Brigantinus. Brigantium is destyds die belangrikste Romeinse nedersetting, wat stadstatus kry en die setel van die prefek van die Romeinse Bodenmeervloot word. Die Romeine rig daarnaas ook nedersettings soos Constantia (die huidige Konstanz, Duitsland), Arbor felix (Arbon, Switserland) en 'n dorp op die heuwels van Lindau op.

Sedert die 3de eeu het Alemanniese stamme hulle in die gebied gevestig, wat danksy die Ierse sendelinge Kolumbaan en Gallus omtrent 600 gekersten is. Die sentralistiese Frankiese bedeling is as gevolg van die feodalisme deur 'n groot aantal kleiner selfregerende gebiede vervang, en eers gedurende die 19de eeu het die moderne state ringsom die meer ontstaan.

Ander seegevegte vind tydens die Dertigjarige Oorlog (in 1634 veg die Swede teen die Oostenrykers) en tydens die oorloë van 1799 tussen Frankryk en Oostenryk plaas. Die groot aantal geboue in die barok-styl, wat ná die Dertigjarige Oorlog ontstaan het - soos die kastele van Meersburg en Tettnang en die Switserse klooster Sankt Gallen met sy beroemde biblioteek - is nog steeds kenmerkend vir die Bodenmeergebied.

Sedert die jaar 875 het koue winterweer die Bodenmeer 32 keer volledig laat bevries, sodat dit te voet oorsteek kon word. Dit het vir die laaste keer in 1963 gebeur.

Aangesien die Alperyn materiaal uit die berge na die meer spoel, word daar voorspel dat die baai van Bregenz binne enkele eeue opgevul sal wees. Binne tien- tot twintigduisend jaar sal ook die hele Bodenmeer moontlik verdwyn, maar net as die sediment nie meer verwyder sou word nie.

[wysig] Eksterne skakels